Utemeljitev Sveta: Stališče Sveta (EU) št. 2/2020 v prvi obravnavi z namenom sprejetja uredbe Evropskega parlamenta in Sveta o spremembi Uredbe (ES) št. 862/2007 o statistiki Skupnosti o migracijah in mednarodni zaščiti

(2020/C 139/02)

I. UVOD

Komisija je 16. maja 2018 Svetu predložila predlog uredbe Evropskega parlamenta in Sveta o spremembi Uredbe (ES) št. 862/2007 Evropskega parlamenta in Sveta o statistiki Skupnosti o migracijah in mednarodni zaščiti.

Avstrija je kot prihodnja predsedujoča 31. maja 2018 v zvezi s tem predlogom sprožila pisno posvetovanje z delegacijami v upanju, da bi bil dosežen napredek v tozadevnih razpravah. Predsedstvo je pri pripravi kompromisnega predloga upoštevalo pripombe, ki so jih delegacije poslale v okviru tega posvetovanja, znotraj Sveta pa je Delovna skupina za statistiko o tem kompromisnem predlogu razpravljala na sejah 11. julija, 3. septembra in 26. septembra 2018.

Spremenjeni kompromisni predlog predsedstva, ki je vključeval nekaj sprememb, predlaganih na seji Delovne skupine za statistiko 26. septembra 2018, je bil po tihem postopku odobren 18. oktobra 2018. Coreper je 31. oktobra 2018 sprejel mandat za začetek medinstitucionalnih pogajanj v zvezi s spremenjeno uredbo o statistiki o migracijah.

Decembra 2018 je bil pod avstrijskim predsedstvom organiziran prvi politični trialog, v istem obdobju pa je bil izpeljan tudi tehnični sestanek. Med romunskim predsedovanjem so se nadaljevali intenzivni politični in tehnični sestanki s Parlamentom in Komisijo. Kompromis glede spremenjene uredbe o statistiki o migracijah je bil na tehnični ravni dokončno oblikovan na seji 25. januarja 2019, nakar je bil začasno odobren v okviru političnega trialoga, ki je potekal 31. januarja 2019.

Vendar navedeni kompromis ni dobil zadostne podpore delegacij. Romunsko predsedstvo je torej na podlagi doseženega napredka nadaljevalo razprave, da bi našlo kompromis, ki bi bil sprejemljiv za večino držav članic.

Parlament je na podlagi poročila odbora LIBE 16. aprila 2019 v zvezi s spremenjeno uredbo o statistiki o migracijah sprejel stališče v prvi obravnavi.

Finsko predsedstvo je v sklopu nadaljevanja prizadevanj romunskega predsedstva spremenjeno uredbo o statistiki o migracijah dodatno obravnavalo na sejah Delovne skupine za statistiko 26. septembra in 31. oktobra 2019. Delegacije so drugi kompromisni predlog, ki ga je pripravilo finsko predsedstvo in je naveden v dokumentu 13450/19, na seji Coreperja 20. novembra 2019 znatno podprle.

Navedeni kompromisni predlog, ki je bil predstavljen v okviru političnega trialoga 28. novembra 2019, je bil začasno odobren, pri čemer je bila spremenjena uvodna izjava 11.

Navedeni kompromis iz dokumenta 13193/19, nastal kot rezultat medinstitucionalnih pogajanj, je ob njegovi predložitvi Delovni skupini za statistiko na seji 28. novembra 2019 podprla velika večina delegacij. Coreper je 4. decembra 2019 potrdil dogovor iz dokumenta 13193/19, dosežen glede spremenjene uredbe o statistiki o migracijah.

Odbor LIBE v okviru Evropskega parlamenta je na seji 9. decembra 2019 glasoval o besedilu, dogovorjenem na trialogu. Predsednica Odbora stalnih predstavnikov je zatem prejela pismo (v dok. 15174/2/19 REV 2), ki mu je bilo priloženo besedilo spremenjene uredbe o statistiki o migracijah in v katerem je predsednik odbora LIBE navedel, da bo odboru LIBE in plenumu priporočil, naj dogovor, dosežen na trialogu, potem ko ga bo pregledala pravnolingvistična služba, odobrita brez sprememb.

Svet je 27. januarja 2020 dosegel politični dogovor o revidirani uredbi o statistiki o migracijah (15244/1/19 REV 1 + COR 1). Besedilo uredbe je nato pregledala pravnolingvistična služba.

II. CILJ

Zanesljiva, ustrezna in pravočasna statistika je bistvenega pomena pri oblikovanju politike. Namen te revidirane uredbe je zagotoviti razpoložljivost take statistike na področju migracij in mednarodne zaščite in tako podpreti evropsko agendo o migracijah.

III. ANALIZA STALIŠČA SVETA V PRVI OBRAVNAVI

Za dosego dogovora je bila potrebna temeljita razprava o več elementih revidirane uredbe o statistiki o migracijah, in sicer o nekaterih opredelitvah pojmov, ki naj bi se uporabljali pri zbiranju podatkov, o novih podatkih, ki naj bi se zbirali, odstopanjih od takojšnjega zbiranja podatkov, financiranju zbiranja novih podatkov in uporabi delegiranih/izvedbenih aktov.

Opredelitev pojmov

Parlament je predlagal, da se spremenijo nekatere opredelitve pojmov, ki se uporabljajo pri zbiranju podatkov, ter da se v okviru zbiranja podatkov namesto izraza „nezakonite migracije“ uporablja izraz „nedovoljene migracije“, namesto angleške besede „sex“ za „spol“ pa raje „gender“. Svet je vztrajal, da se ohranijo trenutne opredelitve pojmov. Omenjeni spremembi nista bili del predloga Komisije za revidirano uredbo o statistiki o migracijah in po nekaj razpravah se je Parlament strinjal, da se pri zbiranju podatkov še naprej uporabljata izraz „nezakonite migracije“ in angleška beseda „sex“ za „spol“, pri čemer je poudaril da je treba uporabljati pravilno in nediskriminatorno terminologijo.

Zbiranje novih podatkov

Komisija je v prvotnem predlogu revidirane uredbe o statistiki o migracijah predlagala, da se uredba o statistiki o migracijah iz leta 2007 posodobi z uvedbo nekaterih sprememb v zvezi z zbiranjem podatkov o mednarodni zaščiti, vračanju nezakonito prebivajočih državljanov tretjih držav, preselitvi in dovoljenjih za prebivanje.

Informacije o več omenjenih novih spremenljivkah in razčlenitvah se že zbirajo na prostovoljni podlagi in cilj Komisije je bil zagotoviti pravno podlago za obvezno zbiranje teh novih podatkov.

Parlament je skupaj predlagal 91 sprememb revidirane uredbe o statistiki o migracijah, od katerih je bilo 55 predloženih z namenom povečanja obveznega zbiranja podatkov, pa tudi zato, da se poleg tega, kar je predlagala Komisija, začne zbirati še več novih podatkov (nove spremenljivke in nove razčlenitve), tako v zvezi z mednarodno zaščito, dovoljenji za prebivanje in vračanjem kot tudi v zvezi z mednarodnimi migracijami in preprečevanjem nezakonitega vstopa in bivanja, katerih posodobitev v prvotnem predlogu Komisije ni bila predvidena.

Svet je glede na predlagano znatno razširitev področja uporabe revidirane uredbe kot kompromis predlagal, da se uvede koncept pilotnih študij, da bi namesto takojšnjega zbiranja podatkov izvedljivost več predlaganih novih spremenljivk in razčlenitev najprej preverili s pilotnimi študijami, novi podatki pa bi se lahko začeli zbirati zgolj, če bi bili rezultati pilotnih študij pozitivni.

Po intenzivnih pogajanjih je bil del zahtev Parlamenta za zbiranje novih podatkov vključen v takojšnje zbiranje podatkov, en del je bil opuščen (zlasti predlagano zbiranje podatkov, pri katerem je obstajala možnost, da ne bi prineslo pomembnih/koristnih rezultatov), en del pa bo najprej preverjen v okviru pilotnih študij.

Odstopanja

Svet je zahteval, da se v primerih, ko bi bile za izvajanje revidirane uredbe o statistiki o migracijah potrebne večje prilagoditve nacionalnih statističnih sistemov držav članic, v revidirani uredbi predvidi možnost odobritve ustrezno utemeljenih in časovno omejenih odstopanj. Pojasnil je, da take večje prilagoditve utegnejo biti potrebne zlasti zato, da se izboljša pravočasnost, prilagodi zasnova načinov zbiranja podatkov, vključno z dostopom do administrativnih virov, ali oblikujejo nova orodja za pridobivanje podatkov. Parlament se je strinjal, da bi morala biti taka določba vključena v revidirano uredbo in da bi bilo tovrstna odstopanja mogoče odobriti – na podlagi prošnje, predložene Komisiji – za obdobje največ treh let, z možnostjo podaljšanja za največ dve leti.

Financiranje

Svet je glede na znatno razširitev obsega zbiranja novih podatkov kot dodatni zaščitni ukrep za države članice zahteval vključitev novega člena o financiranju, s katerim bi zagotovili, da lahko države članice prejmejo finančno podporo EU za izvajanje revidirane uredbe o statistiki o migracijah. Parlament se je strinjal z vključitvijo takega zaščitnega ukrepa, v skladu s katerim bi bile države članice upravičene do podpore EU za razvijanje novih metodologij za statistiko (vključno s sodelovanjem v pilotnih študijah) in za razvijanje in/ali izvajanje zbiranja novih podatkov.

Delegirani/izvedbeni akti

Svet se je strinjal s predlogom Komisije, da se ta v okviru revidirane uredbe o statistiki o migracijah pooblasti za sprejemanje izvedbenih aktov, Parlament pa je predlagal, da se z delegiranimi akti posodabljajo opredelitve pojmov, določajo razčlenjevanja ter pravila glede natančnosti in standardov kakovosti. V pogajanjih je bilo dogovorjeno, da pooblastilo za spreminjanje opredelitev pojmov ni potrebno, zato bi se prenos pooblastil v okviru revidirane uredbe, tudi za določitev razčlenitev, lahko izvajal z izvedbenimi akti.

IV. SKLEP

Stališče Sveta v prvi obravnavi odraža kompromis, ki je bil ob pomoči Komisije dosežen v pogajanjih med Svetom in Evropskim parlamentom. S sprejetjem revidirane uredbe o statistiki o migracijah se bo izboljšalo in razširilo sedanje zbiranje podatkov na področju migracij. S pomočjo uredbe bo zbranih več podatkov o mednarodni zaščiti, dovoljenjih za prebivanje, preprečevanju nezakonitega vstopa in bivanja ter vračanju nezakonito prebivajočih državljanov tretjih držav. Uredba bo prav tako omogočala, da se v okviru pilotnih študij preveri, ali je mogoče zbiranje še bolj zanesljivih podatkov na teh področjih, kar bo pripomoglo k izvajanju evropske agende o migracijah.